钦定古今图书集成/明伦汇编/氏族典/第395卷 > 李愈
## 钦定古今图书集成/明伦汇编/氏族典/第395卷 > 李愈

按《金史李愈传》：“愈字景韩，绛之正平人。业儒术，中正
隆五年词赋进士第，调河南渑池主簿，察廉优等，迁
冀氏令，累迁解州刺史。章宗即位，召授同知济南府。
明昌二年，授曹王傅，兼同知定武军节度使事，改棣
州防御使。未几，授大兴府治中，擢河南路提刑使。五
年入见。明年，改河平军节度使。承安二年，徙顺义军”，
奏屯田利害。四年，召为刑部尚书。旧制，陈言者漏所
言事于人，并行科罪。愈言：“此盖所以防闲小人也。比
年以来，诏求直言，及命朝臣转对，又许外路官言事，
请除去旧条，以广言路。”上嘉纳焉。泰和二年春，上将
幸长乐川，愈切谏不从。夏四月，愈复谏，授河平节度
使，改知河中府事，致仕，卒。